C 70/26
EL
Επίσημη Εφημερίδα της Ευρωπαϊκής Ένωσης
27.2.2023
Το προϊόν που δεν διατίθεται στο εμπόριο εντός 48 ωρών από τη συγκομιδή πρέπει να συντηρείται με τεχνικές ψύξης ή άλλες μεθόδους οι οποίες επιβραδύνουν τις μεταβολικές διαδικασίες που συντελούνται στους καρπούς. 3.6.
Ειδικοί κανόνες για την επισήμανση του προϊόντος στο οποίο αναφέρεται η καταχωρισμένη ονομασία Τα κεράσια της ΠΓΕ “Ciliegia di Marostica” που πρόκειται να διατεθούν στο εμπόριο για να καταναλωθούν νωπά πρέπει να είναι συσκευασμένα σε κατάλληλους περιέκτες μέγιστης χωρητικότητας 10 kg.
Οι περιέκτες πρέπει να είναι κατασκευασμένοι από υλικά κατάλληλα για επαφή με τρόφιμα.
Το περιεχόμενο κάθε συσκευασίας πρέπει να είναι ομοιογενές και να περιέχει μόνο κεράσια της ίδιας καταγωγής, ποικιλίας και ποιότητας.
Όσον αφορά την ανομοιογένεια ως προς το μέγεθος, επιτρέπεται όριο ανοχής 10 % όσον αφορά τον αριθμό ή το βάρος των κερασιών σε κάθε επιμέρους συσκευασία.
Είναι υποχρεωτική η χρήση του συμβόλου της Ένωσης.
Κάθε συσκευασία πρέπει να φέρει το ακόλουθο λογότυπο της γεωγραφικής ένδειξης:
4.
Συνοπτική οριοθέτηση της γεωγραφικής περιοχής Η περιοχή παραγωγής των κερασιών “Ciliegia di Marostica” περιλαμβάνει το διοικητικό έδαφος 8 δήμων της επαρχίας Vicenza: Marostica, Salcedo, Fara Vicentino, Breganze, Colceresa, Pianezze, Bassano και Schiavon.
5.
Δεσμός με τη γεωγραφική περιοχή Η περιοχή παραγωγής των κερασιών “Ciliegia di Marostica” αναφέρεται από πολύ παλιά ως μια περιοχή ιδιαιτέρως κατάλληλη για την καλλιέργεια κερασιών.
Πολλοί συγγραφείς έχουν εξάρει την ποιότητα των κερασιών που συγκομίζονται στην εν λόγω περιοχή.
Η περιοχή εκτείνεται βόρεια καλύπτοντας μια λοφώδη έκταση υψομέτρου 100 έως 400 μέτρων περίπου· το νότιο τμήμα περιλαμβάνει ψηλές πεδιάδες με υψόμετρο, κατά κύριο λόγο, 90 έως 100 μέτρων πάνω από την επιφάνεια της θάλασσας.
Τα εδάφη στα οποία καλλιεργείται η κερασιά και τα οποία προέρχονται, σε μεγάλο βαθμό, από βασαλτικά πετρώματα του Τριτογενούς είναι ιδιαιτέρως εύφορα, φτωχά σε άζωτο αλλά πλούσια σε κάλιο.
Αυτός ο τύπος υποστρώματος, σε συνδυασμό με την κλίση του εδάφους και τον νότιο προσανατολισμό του, αποτρέπει την εμφάνιση λιμναζόντων υδάτων και τη συσσώρευση σακχάρων.
Η περιοχή έχει ήπιο κλίμα με αρκετούς ανέμους και σχεδόν πλήρη απουσία ομίχλης, ενώ στα βόρεια προστατεύεται από τις οροσειρές των Άλπεων και των Δολομιτών.
Τα κεράσια είναι καρδιόσχημα και μεγαλόσχημα με λαμπερό κόκκινο έως βαθυκόκκινο χρώμα.
Η σάρκα τους είναι μετρίως χυμώδης, με πολύ ευχάριστη γλυκιά γεύση.
Ο δεσμός του “Ciliegia di Marostica” με την περιοχή παραγωγής του συνίσταται στη μακραίωνη φήμη των κερασιών, η οποία ανάγεται στον 15ο αιώνα και έχει διατηρηθεί έως σήμερα.
Στα ιστορικά αρχεία, η καλλιέργεια της κερασιάς στους λόφους της Marostica τεκμηριώνεται ήδη από τη ρωμαϊκή εποχή αλλά και στους επόμενους αιώνες.
Η φήμη των κερασιών “Ciliegia di Marostica” φαίνεται να έχει πολύ παλιές ρίζες και να συνδέεται με το ιστορικό επεισόδιο που διαδραματίστηκε το 1454 και αφορά μια “παρτίδα σκάκι” και, συγκεκριμένα, την πρόκληση να παίξουν μια παρτίδα σκάκι με “ζωντανά πιόνια” δυο ιππότες με έπαθλο το χέρι μιας νεαρής δέσποινας, της θυγατέρας του Taddeo Parisio, πυργοδεσπότη και διοικητή της “γης και του κάστρου της Marostica”.
Ο νικητής της παρτίδας πήρε για σύζυγο τη θυγατέρα του διοικητή, ενώ ο ηττημένος την αδερφή της.
Σε ανάμνηση αυτού του ευτυχούς γεγονότος, ο Taddeo Parisio διέταξε να φυτευτούν κερασιές σε όλη την περιοχή.
Στη “Mostra regionale delle ciliegie” » (περιφερειακή γιορτή κερασιού), που διοργανώνεται ετησίως στην περιοχή παραγωγής στα τέλη Μαΐου, μνημονεύεται η παρτίδα σκάκι με την εκλογή των δεσποινίδων που υποδύονται τις νύφες κατά την αναπαράσταση του ιστορικού επεισοδίου.